CELEX: 32022D0465
Language: sl
Date: 2022-03-21 00:00:00
Title: Izvedbeni sklep Komisije (EU) 2022/465 z dne 21. marca 2022 o spremembi Izvedbenega sklepa (EU) 2019/570 glede zmogljivosti mobilnih laboratorijev rescEU ter zmogljivosti rescEU za odkrivanje, vzorčenje, prepoznavanje in spremljanje KBRJ (notificirano pod dokumentarno številko C(2022) 1831) (Besedilo velja za EGP)

23.3.2022   
               
               
                  SL
               
               
                  Uradni list Evropske unije
               
               
                  L 94/6
               
            
         IZVEDBENI SKLEP KOMISIJE (EU) 2022/465
         z dne 21. marca 2022
         o spremembi Izvedbenega sklepa (EU) 2019/570 glede zmogljivosti mobilnih laboratorijev rescEU ter zmogljivosti rescEU za odkrivanje, vzorčenje, prepoznavanje in spremljanje KBRJ
         
            
               (notificirano pod dokumentarno številko C(2022) 1831)
            
         
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Sklepa št. 1313/2013/EU Evropskega parlamenta in Sveta z dne 17. decembra 2013 o mehanizmu Unije na področju civilne zaščite (1) in zlasti člena 32(1), točka (g), Sklepa,
         ob upoštevanju naslednjega:
         
                     (1)
                  
                  
                     Sklep št. 1313/2013/EU določa pravni okvir za rescEU, ki je rezerva zmogljivosti na ravni Unije, ki je namenjena zagotavljanju pomoči v izrednih razmerah, v katerih celotne obstoječe zmogljivosti na nacionalni ravni in tiste, ki so jih države članice namenile evropskemu naboru civilne zaščite, ne morejo zagotoviti učinkovitega odziva na naravne nesreče in nesreče, ki jih povzroči človek.
                  
               
                     (2)
                  
                  
                     V skladu s členom 12(2) Sklepa št. 1313/2013/EU se zmogljivosti rescEU opredelijo tako, da se upoštevajo ugotovljena in nastajajoča tveganja, celotne zmogljivosti in vrzeli na ravni Unije. Obstajajo štiri področja, na katera bi se moral rescEU posebej osredotočati, in sicer gašenje gozdnih požarov iz zraka, kemične, biološke, radiološke in jedrske (v nadaljnjem besedilu: KBRJ) nesreče, nujna medicinska pomoč ter prevoz in logistika.
                  
               
                     (3)
                  
                  
                     Izvedbeni sklep Komisije (EU) 2019/570 (2) določa začetno sestavo rescEU v smislu zmogljivosti in zahtev glede kakovosti. Trenutno rezerva rescEU obsega zmogljivosti za gašenje gozdnih požarov iz zraka, medicinsko evakuacijo po zraku, ekipe za nujno medicinsko pomoč ter ustvarjanje zalog medicinske opreme ali osebne zaščitne opreme ali obojega, zmogljivosti za dekontaminacijo KBRJ, zmogljivosti za ustvarjanje zalog na področju KBRJ, začasna zatočišča ter zmogljivosti na področju transporta in logistike.
                  
               
                     (4)
                  
                  
                     Analiza ugotovljenih in nastajajočih tveganj ter zmogljivosti in vrzeli na ravni Unije kaže na potrebo po podpori dejavnostim civilne zaščite z zagotavljanjem zmogljivosti za odkrivanje, vzorčenje, prepoznavanje in spremljanje KBRJ na terenu za odziv na izredne razmere (tj. za ublažitev škodljivih posledic KBRJ snovi za življenje ali zdravje ljudi), za dejavnosti iskanja (tj. določitev lokacije KBRJ snovi, ki niso pod regulativnim nadzorom), za odziv na varnostne dogodke (tj. za odziv na morebitna kazniva ali namerna nepooblaščena dejanja, ki vključujejo KBRJ snovi ali so usmerjena nanje) in za nadzor večjih dogodkov (tj. preprečevanje kaznivih ali namernih nepooblaščenih dejanj, ki vključujejo KBRJ snovi).
                  
               
                     (5)
                  
                  
                     Zmogljivost bi morala vključevati podporo iz zaledja pri tehničnem ocenjevanju za dejavnosti odkrivanja, vzorčenja, prepoznavanja in spremljanja KBRJ, ki se izvajajo v okviru mehanizma Unije. Ta komponenta podpore iz zaledja bi morala biti na voljo tudi nacionalnim organom. Podporo iz zaledja bi lahko zagotavljala ena sama institucija ali skupina specializiranih institucij.
                  
               
                     (6)
                  
                  
                     Zmogljivost naj bi bila en sam paket z visoko stopnjo notranje nadgradljivosti in modularnosti, ki bi po potrebi omogočal ločeno uporabo posameznih komponent, prilagojenih dejavnostim nujnega odziva, iskanja, varnostnega odziva ali nadzora ter specifičnim kemičnim, biološkim, radiološkim ali jedrskim nevarnostim ali grožnjam.
                  
               
                     (7)
                  
                  
                     Analiza ugotovljenih in nastajajočih tveganj ter zmogljivosti in vrzeli na ravni Unije je razkrila tudi potrebo po zmogljivostih mobilnih laboratorijev. Glavni cilj zmogljivosti mobilnih laboratorijev je zagotoviti prožno in prilagodljivo podporo, kadar so zmogljivosti držav članic za odkrivanje, analiziranje ali preverjanje patogenov ali KBRJ snovi preobremenjene. Zmogljivosti mobilnih laboratorijev bi se lahko osredotočile na različne specializacije z visoko stopnjo nadgradljivosti, modularnosti in interoperabilnosti.
                  
               
                     (8)
                  
                  
                     V skladu s členom 12(4) Sklepa št. 1313/2013/EU bi morale zahteve glede kakovosti v okviru rescEU temeljiti na uveljavljenih mednarodnih standardih, kadar ti že obstajajo. Zahteve glede kakovosti za biološke komponente mobilnih laboratorijev bi zato morale temeljiti na razvrstitvah mobilnih laboratorijev za hiter odziv (3), ki jih zagotavlja Svetovna zdravstvena organizacija.
                  
               
                     (9)
                  
                  
                     Zmogljivosti za odkrivanje, vzorčenje, prepoznavanje in spremljanje KBRJ in zmogljivosti mobilnih laboratorijev bi bilo treba vzpostaviti za odziv na tveganja z majhno verjetnostjo, vendar hudimi posledicami, v skladu s kategorijami iz člena 3d Izvedbenega sklepa (EU) 2019/570 in po posvetovanju z državami članicami.
                  
               
                     (10)
                  
                  
                     Izvedbeni sklep (EU) 2019/570 bi bilo zato treba ustrezno spremeniti.
                  
               
                     (11)
                  
                  
                     Ukrepi, določeni v tem sklepu, so v skladu z mnenjem odbora iz člena 33(1) Sklepa št. 1313/2013/EU –
                  
               SPREJELA NASLEDNJI SKLEP:
         
            Člen 1
            Izvedbeni sklep (EU) 2019/570 se spremeni:
            
                        (1)
                     
                     
                        v členu 1a se doda naslednja točka 4:
                        
                           „(4)   ‚podpora iz zaledja‘ pomeni postopek pridobivanja podpore od subjektov, ki niso napoteni na teren.“;
                        
                     
                  
                        (2)
                     
                     
                        v členu 2 se odstavek 2 spremeni:
                        
                                    (a)
                                 
                                 
                                    točka (j) se nadomesti z naslednjim:
                                    
                                                „(j)
                                             
                                             
                                                prevozne in logistične zmogljivosti;“;
                                             
                                          
                              
                                    (b)
                                 
                                 
                                    dodajo se naslednje točke:
                                    
                                                „(k)
                                             
                                             
                                                zmogljivosti za odkrivanje, vzorčenje, prepoznavanje in spremljanje KBRJ za odziv na izredne razmere, dejavnosti iskanja, odziv na varnostne dogodke in nadzor večjih dogodkov;
                                             
                                          
                                                (l)
                                             
                                             
                                                zmogljivosti mobilnih laboratorijev.“;
                                             
                                          
                              
                  
                        (3)
                     
                     
                        člen 3a se nadomesti z naslednjim:
                        
                           „Člen 3a
                           Upravičeni stroški rescEU za medicinsko evakuacijo po zraku, ekipe za nujno medicinsko pomoč tipov 2 in 3, ustvarjanje zalog medicinske opreme, dekontaminacijo KBRJ, ustvarjanje zalog KBRJ, začasna zatočišča, prevoz, logistiko ter odkrivanje, vzorčenje, prepoznavanje in spremljanje KBRJ ter zmogljivosti mobilnih laboratorijev
                           Pri izračunu skupnih upravičenih stroškov zmogljivosti rescEU se upoštevajo vse kategorije stroškov iz Priloge Ia k Sklepu št. 1313/2013/EU.“;
                        
                     
                  
                        (4)
                     
                     
                        v členu 3e se odstavka 3 in 4 nadomestita z naslednjim:
                        
                           „3.   Zmogljivosti rescEU iz člena 2(2), točke (c) do (l) , se vzpostavijo z namenom obvladovanja tveganj z majhno verjetnostjo, vendar hudimi posledicami.
                        
                        
                           4.   Kadar se zmogljivosti rescEU iz člena 2(2), točke (c) do (l), uporabijo v okviru mehanizma Unije, finančna pomoč Unije na podlagi člena 23(4b) Sklepa št. 1313/2013/EU krije 100 % operativnih stroškov.“;
                        
                     
                  
                        (5)
                     
                     
                        Priloga se spremeni v skladu s Prilogo k temu sklepu.
                     
                  
         
            Člen 2
            Ta sklep je naslovljen na države članice.
         
         
            V Bruslju, 21. marca 2022
            
               
                  Za Komisijo
               
               Janez LENARČIČ
               
                  član Komisije
               
            
         
         
            (1)  UL L 347, 20.12.2013, str. 924.
         
            (2)  Izvedbeni sklep Komisije (EU) 2019/570 z dne 8. aprila 2019 o določitvi pravil za izvajanje Sklepa št. 1313/2013/EU Evropskega parlamenta in Sveta v zvezi z zmogljivostmi rescEU in o spremembi Izvedbenega sklepa Komisije 2014/762/EU (UL L 99, 10.4.2019, str. 41).
         
            (3)  Smernice za razvrstitev mobilnih laboratorijev za hiter odziv. København: Svetovna zdravstvena organizacija (SZO), regionalni urad za Evropo, 2021.
      
      
         
            PRILOGA
            V Prilogi k Izvedbenemu sklepu (EU) 2019/570 se dodata naslednja oddelka 11 in 12:
            
               „11.   Zmogljivost za odkrivanje, vzorčenje, prepoznavanje in spremljanje KBRJ za odziv na izredne razmere, dejavnosti iskanja, odziv na varnostne dogodke in nadzor večjih dogodkov
               
               
                           
                                        
                                    
                                    
                                       Naloge
                                    
                                 
                        
                           
                                       —
                                    
                                    
                                       Zmogljivost iz zaledja za odkrivanje, vzorčenje, prepoznavanje in spremljanje KBRJ, ki je pripravljena za uporabo, za odziv na izredne razmere, dejavnosti iskanja, odziv na varnostne dogodke in nadzor večjih dogodkov (1).
                                    
                                 
                     
                           
                                        
                                    
                                    
                                       Zmogljivosti
                                    
                                 
                        
                           
                                       —
                                    
                                    
                                       Sposobnost zagotavljanja operativne podpore za odziv na izredne razmere (2) z odkrivanjem, vzorčenjem, prepoznavanjem in spremljanjem KBRJ na terenu.
                                    
                                 
                                       —
                                    
                                    
                                       Sposobnost podpiranja dejavnosti iskanja z odkrivanjem, vzorčenjem, prepoznavanjem in spremljanjem KBRJ na terenu.
                                    
                                 
                                       —
                                    
                                    
                                       Sposobnost zagotavljanja operativne podpore za odziv na varnostne dogodke z odkrivanjem, vzorčenjem, prepoznavanjem in spremljanjem KBRJ na terenu. To vključuje možnost podpore pristojnemu organu države članice prosilke ali tretje države (3) pri njegovih prizadevanjih za ohranitev in zbiranje forenzičnih dokazov, da se zavaruje nadzorna veriga in varujejo tajni podatki.
                                    
                                 
                                       —
                                    
                                    
                                       Sposobnost podpiranja dejavnosti nadzora na večjih dogodkih z odkrivanjem, vzorčenjem, prepoznavanjem in spremljanjem KBRJ na terenu.
                                    
                                 
                                       —
                                    
                                    
                                       Sposobnost zagotavljanja neuporabljene podpore iz zaledja pri tehničnem ocenjevanju za dejavnosti odkrivanja, vzorčenja, prepoznavanja in spremljanja KBRJ ter obravnavanja varnostnih pomislekov, povezanih s temi dejavnostmi.
                                    
                                 
                                       —
                                    
                                    
                                       Sposobnost priprave in obravnavanja operativnih izzivov za izvajanje dejavnosti odkrivanja, vzorčenja, prepoznavanja in spremljanja KBRJ v državi članici prosilki ali tretji državi ob upoštevanju ocen, načrtov, postopkov in protokolov države članice prosilke ali tretje države glede nevarnosti in groženj.
                                    
                                 
                                       —
                                    
                                    
                                       Sposobnost delovanja pod vodstvom države članice prosilke, kot je navedeno v členu 12(6) in (7) Sklepa št. 1313/2013/EU, ter zagotavljanja učinkovitih operativnih zmogljivosti za zvezo in usklajevanje z ustreznimi organi države članice prosilke (4).
                                    
                                 
                     
                           
                                        
                                    
                                    
                                       Glavne komponente
                                    
                                 
                        
                           
                                       —
                                    
                                    
                                       Skupina strokovnjakov, ki so sposobni oceniti in načrtovati dejavnosti odkrivanja, vzorčenja, prepoznavanja in spremljanja KBRJ na podlagi ocen nevarnosti in groženj, ki jih pripravi država članica ali tretja država.
                                    
                                 
                                       —
                                    
                                    
                                       Nabor strokovnjakov, pripravljenih na napotitev, ki so sposobni izvajati odkrivanje, vzorčenje, prepoznavanje in spremljanje KBRJ za odziv na izredne razmere, dejavnosti iskanja, odziv na varnostne dogodke in dejavnosti nadzora.
                                    
                                 
                                       —
                                    
                                    
                                       Oprema in orodja za odkrivanje, vzorčenje, prepoznavanje in spremljanje KBRJ, pripravljena za uporabo, ter vsa potrebna podporna oprema, orodja, viri, vozila, potrošni material, zavarovane komunikacijske in informacijske tehnologije ter tehnologije za izmenjavo podatkov ter majhni terenski laboratoriji (5), kot se šteje za potrebno za zagotovitev funkcionalnosti zmogljivosti.
                                    
                                 
                                       —
                                    
                                    
                                       Oprema, orodja, viri in potrošni material, pripravljeni za uporabo, ter ustrezen sistem za ravnanje s kontaminiranimi odpadki, ki nastanejo pri dejavnostih odkrivanja, vzorčenja, prepoznavanja in spremljanja.
                                    
                                 
                                       —
                                    
                                    
                                       Operativna zmogljivost iz zaledja za tehnično in operativno oceno, zlasti na področju identifikacije, vzorčenja in varnosti.
                                    
                                 
                                       —
                                    
                                    
                                       Ustrezna oprema, postopki, orodja, viri in potrošni material za zagotavljanje varnosti osebja pri delu v nevarnem okolju, kot so ustrezni detektorji, osebna zaščitna oprema ali oprema za dekontaminacijo, v skladu z obstoječimi pravnimi zahtevami in veljavnimi mednarodnimi standardi.
                                    
                                 
                     
                           
                                        
                                    
                                    
                                       Samozadostnost
                                    
                                 
                        
                           
                                       —
                                    
                                    
                                       Uporablja se člen 12 Izvedbenega sklepa 2014/762/EU.
                                    
                                 
                     
                           
                                        
                                    
                                    
                                       Napotitev
                                    
                                 
                        
                           
                                       —
                                    
                                    
                                       Razpoložljivost za odpremo komponent, pripravljenih za uporabo, in razpoložljivost za zagotovitev podpore iz zaledja pri tehničnem ocenjevanju največ 12 ur po sprejetju ponudbe.
                                    
                                 
                                       —
                                    
                                    
                                       Sposobnost najmanj 14-dnevnega neprekinjenega vzdrževanja operacij.
                                    
                                 
                                       —
                                    
                                    
                                       Zmogljivost se lahko vzpostavi vnaprej v primeru prošenj za pomoč v skladu s členom 15(2) Sklepa 1313/2013/EU in na podlagi nacionalnih ocen ogroženosti, ki kažejo na izjemne razmere povečanega tveganja.
                                    
                                 
                     
            12.   Zmogljivosti mobilnih laboratorijev
            
            
                        Naloge
                     
                     
                        
                                    —
                                 
                                 
                                    Zagotavljanje modularnega, prožnega in prilagodljivega mobilnega laboratorija, ki ima zmogljivosti za odkrivanje, analiziranje ali preverjanje patogenov ali KBRJ snovi.
                                 
                              
                  
                        Zmogljivosti
                     
                     
                        
                                    —
                                 
                                 
                                    Sposobnost upravljanja laboratorijskih dejavnosti.
                                 
                              
                                    —
                                 
                                 
                                    Sposobnost izvajanja preskusov in analiz v skladu z obstoječimi mednarodnimi standardi, smernicami in najboljšimi praksami, ki se uporabljajo.
                                 
                              
                                    —
                                 
                                 
                                    Sposobnost ravnanja s patogeni ali KBRJ snovmi iz različnih rizičnih skupin ter shranjevanja, prenosa in upravljanja s tem povezanih podatkov in analitičnih rezultatov na varen način.
                                 
                              
                                    —
                                 
                                 
                                    Sposobnost podpiranja preiskav vpliva na javno zdravje, poročanja o rezultatih in izvajanja preverjanja ob hkratnem ohranjanju nadzorne verige in varovanju tajnih podatkov.
                                 
                              
                  
                        Glavne komponente
                     
                     
                        Strokovnjaki
                        
                                    —
                                 
                                 
                                    Ustrezno usposobljeno in ustrezno opremljeno osebje za opravljanje različnih nalog, opredeljenih med nalogami.
                                 
                              Logistika
                        
                                    —
                                 
                                 
                                    Razvoj ustreznih operativnih postopkov.
                                 
                              
                                    —
                                 
                                 
                                    Poznavanje carinskih pravil in specifičnih zahtev v zvezi s prečkanjem meje za opremo mobilnih laboratorijev, reagente in člane osebja.
                                 
                              Upravljanje informacij
                        
                                    —
                                 
                                 
                                    Komunikacijski sistem z zavarovanim in nezavarovanim informacijskim omrežjem (LAN) za zagotavljanje internetne povezave, upravljanja podatkov in izmenjave podatkov, tudi na oddaljenih območjih
                                 
                              
                                    —
                                 
                                 
                                    Sistem za upravljanje laboratorijskih informacij.
                                 
                              Oprema
                        
                                    —
                                 
                                 
                                    Ustrezna oprema in potrošni material, ki sta potrebna za opravljanje bistvenih nalog in funkcij.
                                 
                              
                                    —
                                 
                                 
                                    Ustrezni podporni sistemi, orodja in viri za opravljanje bistvenih nalog in funkcij.
                                 
                              Varnost
                        
                                    —
                                 
                                 
                                    Ustrezna oprema, postopki, orodja, viri in potrošni material, vključno z ustreznimi sistemi ravnanja z odpadki, za zagotavljanje varnosti osebja, okoliškega prebivalstva in okolja pri delu z nevarnimi KBRJ snovmi ali patogeni v skladu z obstoječimi pravnimi zahtevami in veljavnimi mednarodnimi standardi.
                                 
                              
                  
                        Samozadostnost
                     
                     
                        
                                    —
                                 
                                 
                                    Zmogljivost bi morala zagotavljati samozadostnost vsaj 14 dni.
                                 
                              
                                    —
                                 
                                 
                                    Uporablja se člen 12(1) in (2) Izvedbenega sklepa 2014/762/EU.
                                 
                              
                  
                        Napotitev
                     
                     
                        
                                    —
                                 
                                 
                                    Razpoložljivo za odpremo v največ 12 urah po sprejetju ponudbe.
                                 
                              
                  
               (1)  Vsak dogodek, ki lahko na podlagi nacionalnih ocen ogroženosti zahteva dejavnosti nadzora KBRJ (npr. velika javna srečanja, športni dogodki, srečanja voditeljev držav, glasbeni koncerti, svetovne razstave).
            
               (2)  To zajema vse vrste naravnih izrednih razmer ali izrednih razmer, ki jih povzroči človek, ki vključujejo nevarne snovi ali KBRJ snovi. Primeri so izredne razmere, ki so posledica naravnih nesreč, industrijskih, prevoznih ali raziskovalnih dejavnosti, kaznivih ali namernih nepooblaščenih dejanj, terorističnih dejanj ali oboroženih spopadov ali padcev satelitov in vesoljskih odpadkov.
            
               (3)  V skladu s členom 12(10) Sklepa 1313/2013/EU se zmogljivosti rescEU lahko uporabijo, če bi lahko nesreča zunaj Unije bistveno prizadela eno ali več držav članic ali njihove državljane.
            
               (4)  Na primer organi, povezanimi s civilno zaščito, kazenskim pregonom, obveščevalno dejavnostjo, odstranjevanjem eksplozivnih sredstev ali tehnično podporo.
            
               (5)  Npr. za podporo začetni analizi vzorcev.“